b'\n_START_ARTICLE_\nL\xc3\xa6rlingeindvielse\n_START_SECTION_\nForskellige h\xc3\xa5ndv\xc3\xa6rkstraditioner\n_START_PARAGRAPH_\nS\xc3\xa5ledes ogs\xc3\xa5 n\xc3\xa5r en l\xc3\xa6rling, en "dreng" begynder p\xc3\xa5 et v\xc3\xa6rksted. Smedene har deres skikke, skomagerne og tr\xc3\xa6smedene deres, og s\xc3\xa5 fremdeles. Smedene har traditionelt haft morskab af at "syne" en dreng; dvs. de knappede hans bukser op og trak hans k\xc3\xb8nsorganer frem, og gjorde han modstand, blev han "m\xc3\xb8njet", fik organet smurt ind i m\xc3\xb8nje, et giftigt r\xc3\xb8dt blyholdigt farvestof. En smedel\xc3\xa6rling kunne ogs\xc3\xa5 ved fyraften blive bedt om at skrue hornet af ambolten.\n_START_SECTION_\nSmedens esse\n_START_PARAGRAPH_\nOver essen i en smedje sidder et r\xc3\xb8gfang, der leder r\xc3\xb8gen ud i det fri. S\xc3\xa5dan et r\xc3\xb8gfang kunne v\xc3\xa6re godt sodet til, og n\xc3\xa5r den nye l\xc3\xa6rling skulle mobbes, blev han af \xc3\xa6ldstel\xc3\xa6rlingen bedt om at tr\xc3\xa6de op p\xc3\xa5 essen og \'justere et spj\xc3\xa6ld\' inde i r\xc3\xb8gh\xc3\xa6tten. Der var ikke noget spj\xc3\xa6ld, men medens han rodede rundt oppe i m\xc3\xb8rket, fandt de andre p\xc3\xa5 v\xc3\xa6rkstedet de store hamre frem og t\xc3\xa6skede l\xc3\xb8s p\xc3\xa5 h\xc3\xa6tten s\xc3\xa5 sod og m\xc3\xb8g drysede ned over den arme dreng.\n_START_SECTION_\nSkomagerens begpr\xc3\xb8ve\n_START_PARAGRAPH_\nEn nybagt skomagerl\xc3\xa6rling kunne uds\xc3\xa6ttes for begpr\xc3\xb8ve, dvs. at han skulle tr\xc3\xa6kke et par tunge skol\xc3\xa6ster ind p\xc3\xa5 v\xc3\xa6rkstedet ved hj\xc3\xa6lp af et begtr\xc3\xa5d lagt rundt om nakken.\n_START_SECTION_\nSnedkerl\xc3\xa6rlingens st\xc3\xb8bning\n_START_PARAGRAPH_\nHos snedkerne brugtes "st\xc3\xb8bning", hvilket vil sige, at drengen f\xc3\xa5r smurt varm lim p\xc3\xa5 den bare ryg og muligvis ogs\xc3\xa5 p\xc3\xa5 k\xc3\xb8nsorganerne. S\xc3\xa5 sent som i slutningen af halvtredserne var der en retssag herom i Odense.\n_START_SECTION_\nGodmodige drillerier\n_START_PARAGRAPH_\nLangt det mest almindelige er dog mere godmodige former for drilleri, hvor l\xc3\xa6rlingen blot bliver udsat for uskyldigheder som fup\xc3\xa6rinder, dvs. at hente v\xc3\xa6rkt\xc3\xb8j, der ikke eksisterer, noget enhver nybegynder m\xc3\xa5 v\xc3\xa6re forberedt p\xc3\xa5 at blive udsat for, uden tvivl for at han med det samme skal vide, at han er nul og nix i forhold til de \xc3\xb8vrige p\xc3\xa5 v\xc3\xa6rkstedet._NEWLINE_Blandt b\xc3\xa5debyggere kan man efter sigende sende en l\xc3\xa6rling efter en k\xc3\xb8lsvinsn\xc3\xb8gle. Det har v\xc3\xa6ret brugt p\xc3\xa5 b\xc3\xa5dev\xc3\xa6rftet i Frederikssund, har en kilde fortalt, b\xc3\xa5debygger Helge Askholm._NEWLINE_Man har v\xc3\xa6ret udsat for at skulle hente en forl\xc3\xa6ngersav p\xc3\xa5 et andet v\xc3\xa6rksted; andre er m\xc3\xa5ske blevet sendt af sted efter p\xc3\xa5l\xc3\xa6gsh\xc3\xb8vl, tr\xc3\xa6str\xc3\xa6kker, det svenske (amerikanske, franske) evt. forniklede \xc3\xb8jem\xc3\xa5l \xe2\x80\x93 naturligvis helst med messinggevind \xe2\x80\x93 eller et lignende stykke drillev\xc3\xa6rkt\xc3\xb8j, der kun bliver brugt for at vise, hvor uerfaren l\xc3\xa6rlingen er og for at holde ham p\xc3\xa5 den underordnede plads, han har at indtage, indtil han f\xc3\xa5r tilegnet sig mere viden om faget og dets hemmeligheder. Ligeledes kan han sendes i byen efter pebern\xc3\xb8ddetr\xc3\xa6 eller en anden fantasifuld tr\xc3\xa6sort. En pose k\xc3\xb8rnerprikker og en d\xc3\xa5se knofedt er ligeledes klassikere.\n_START_SECTION_\nAt gennemskue drillerierne kunne v\xc3\xa6re farligt\n_START_PARAGRAPH_\nAt det \xe2\x80\x93 i hvert fald f\xc3\xb8rhen \xe2\x80\x93 var farligt at gennemskue drillerierne, p\xc3\xa5peger Henning Henningsen i "Beh\xc3\xb8vling og H\xc3\xb8nsning", og n\xc3\xa6vner et eksempel p\xc3\xa5, at en dreng, der kom tilbage med en \xc3\xa6ske hestep\xc3\xa6rer efter at v\xc3\xa6re blevet sendt i byen efter "8-kantet rundjern", fik smurt indholdet af \xc3\xa6sken i hovedet._NEWLINE_Den egentlige \xc3\xa5rsag til drillerierne er nok s\xc3\xa5 alvorlig. F\xc3\xb8rhen havde svendene revselsesret over drengene, der p\xc3\xa5 det n\xc3\xa6rmeste blev betegnet som livegne slaver. F\xc3\xb8rst ved svendeindvielsen (beh\xc3\xb8vling) opn\xc3\xa5ede de status af (ligestillede) mennesker._NEWLINE_I dag er forholdene trods alt anderledes, og de fleste drillerier udf\xc3\xb8res kun for sp\xc3\xb8g.'